Dié een swem hy vir sy pa - Grey-oudleerling gaan Rio toe | News24
Dié een swem hy vir sy pa - Grey-oudleerling gaan Rio toe
Christopher Reid (Grey oudleerder), in die middel, saam met leerders Kuno Boettiger en Credence Pattinson, met Cole Craig (agter) en Nicolas Adam (voor) regs van hom. Foto: WERNER HILLS
WANNEER Christopher Reid (20), Suid-Afrika se nuwe swemsensasie, in Augustus in die swembad by die Olimpiese Spele in Rio de Janeiro duik, sal hy dit ter nagedagtenis aan sy pa doen.
Reid, wat in Lorraine in die Baai grootgeword het, het sy pa, Darryl, in 2013 aan kanker verloor.
“Sy pa se woorde aan die onkoloog was: ‘Maak net seker dat ek my seun in Rio sien swem,’ ” het sy ma, Ronel, gesê.
“Ongelukkig het dit nie só gebeur nie.”
Reid, wat onlangs sy alma mater, die Hoërskool Grey, besoek het, se nuwe wêreldrekord in die 100 m-rugslag het die Suid-Afrikaanse swemgemeenskap behoorlik aan die gons.
Hy het onlangs tydens die Suid-Afrikaanse Olimpiese uitdunne in Durban Gerhard Zandberg se nasionale rekord van agt jaar in dié item laat spat. Sy nuwe tyd van 53.12 – 0.63 minder as Zandberg s’n – plaas hom tans die vyfde vinnigste in die wêreld in die 100 m-rugslag.
Reid het ook saam met Cameron van der Berg (borsslag), Chad le Clos (vlinderslag) en Calvin Justis (vryslag) met sy rugslag vir Suid-Afrika se wisselslag-aflosspan vir die Olimpiese Spele gekwalifiseer. Hy het in sy been van dié item ook die tiende beste tyd in die wêreld opgestel.
“Die afrigters het my gedruk om iets ‘spesiaals’ te doen,” het die byna 2 m lange swemmer gesê. “Maar al voel mense dat ek tog iets spesiaals verrig het, is ek nooit tevrede nie. Ek voel altyd asof ek beter kan doen. In Rio hoop ek om met ’n paar medaljes huis toe te kom. My pa sou regtig trots wees.”
Dié student in kwantitatiewe finansiering aan die Universiteit van Alabama in die VSA glo dat ’n mens moed en sakke vol drif moet hê as jy sukses wil behaal.
“Sy kop is reg aangeskroef,” het Ronel gesê terwyl sy haar seun om die swembad met die Grey-leerlinge dopgehou het.
“Sy pa het gevra dat ek hom net in Rio moet kry, maar die waarheid is: ’n mens hoef nie agter Christopher te staan nie. Hy weet wat hy wil hê.”
Sy pa was self ’n kranige swemmer en sy ma die atleet.
“Hy was ’n tipiese seun wat maar in die swembad rond gemors het. Ons het eers besef hy’s regtig ’n swemmertjie toe sy gr. 2-juffrou by Grey gesê het ons moet vir hom ’n afrigter kry, want hy het potensiaal. Die res is maar geskiedenis,” het sy trots bygevoeg.
Joostenberg Vlakte 15:36 PM